B. Osobitná časť

K článku I
 
K bodu 1
Upravuje sa súlad názvu centrálneho registra hospodárskych zvierat s platnou legislatívou.
K bodom 2 a 3
V § 2 ods. 13 a 14 sa upravuje oprávnený žiadateľ pre poskytovanie podpory pre oblasti s prírodnými obmedzeniami alebo inými osobitnými obmedzeniami, ktorými sú okrem právnických a fyzických osôb podnikateľov aj pozemkové spoločenstvá s právnou subjektivitou v súlade s príslušnou legislatívou.
K bodu 4 
Upravuje sa v § 4 ods. 1 písm. c) formulácia časti vety pre spresnenie významu podmienky.
K bodom 5 až 7
Úpravou sa spresňuje význam  znenia  ustanovení.
K bodu 8
Úpravou sa dopĺňa príloha k žiadosti o platbu o identifikačný list žiadateľa.
K bodom 9 až 11
Vypúšťa  sa v § 12 ods. 2  grafická príloha, lebo povinné prílohy predkladané k žiadosti už túto grafickú  prílohu obsahujú, teda upravuje sa duplicitná príloha a tiež sa precizuje príloha v písmene d) a v §13 ods.2.
K bodom 12 a 13
Upravuje sa doplnenie prílohy k žiadosti o poskytovanie podpory o vyhlásenie o plnení podmienok opatrenia alebo operácie,  ktoré sú predtlačené so všetkými podmienkami, ktoré sa žiadateľ zaväzuje plniť a tým potvrdí, že tieto podmienky mu boli známe v čase podpisu záväzného prehlásenia.
K bodu 14
Spresňuje sa spôsob preukázania výmery oprávnenej plochy.
K bodu 15 
Úpravou ustanovenia sa konkretizuje, za ktorú časť plochy v záväzku sa platba za operáciu multifunkčné biopásy  poskytuje. Platba sa poskytne len na tie  plochy, na ktorých je vysatá zmes kvitnúcich bylín podľa výmery najmenej však na plochu povinnej minimálnej výmery. 
K bodu 16
Úpravou sa zosúlaďuje znenie ustanovenia s legislatívou EÚ, delegovaným nariadením Komisie (EÚ) č. 640/2014.
K bodu 17
Dopĺňa sa povinnosť pre žiadateľa každoročne, počas trvania päťročného záväzku požiadať o platbu, z dôvodu zabezpečenia kontinuity plnenia podmienok viacročných záväzkov za účelom udržania pozitívneho vplyvu na životné prostredie. 
 K bodom 18 až 23
Úpravou sa spresňuje význam   znenia  ustanovení.
K bodu 24
V § 28 písm. a) sa navrhuje, aby žiadateľ o platbu na ochranu vodných zdrojov v Chránenej vodohospodárskej oblasti Žitný ostrov  mohol  zabezpečiť rozbor pôdnych vzoriek, okrem akreditovanej inštitúcie aj  oprávneným laboratóriom, ktoré má zavedený systém kvality podľa prílohy nariadenia vlády Slovenskej republiky č. 75/2015 Z. z.
K bodu 25
V § 30 ods. 2 sa spresňuje uvedené znenie. 
K bodu 26
Dopĺňa sa sankcia za porušenie povinnosti absolvovať školiaci kurz podľa § 19 ods. 14  do konca prvého roku trvania záväzku.
K bodu 27
Dopĺňa sa sankcia za porušenie povinnosti používať štandardné osivo zelenín a certifikované sadivo zemiakov a tiež za porušenie povinnosti nepoužívať prípravky na ochranu rastlín, alebo plnenia podmienky zaťaženia v rámci operácie ochrana biotopov poloprírodných a prírodných trávnych porastov.
K bodom  28 a 29
Spresňuje sa hranica percentuálneho zníženia menej,  rovné  alebo viac ako stanovené číslo povinného zaťaženia dobytčími jednotkami na hektár plochy operácie ochrana biotopov poloprírodných a prírodných trávnych porastov v rámci operácie agrenvironmentálo – klimatického opatrenia.
K bodom  30 a 31
Úpravou sa spresňuje význam   znenia  ustanovení.
K bodu 32
Zosúlaďuje sa sankčný mechanizmus pri zistení rozdielu stanovenej a deklarovanej  výmery plochy alebo počtu dobytčích jednotiek.
K bodu 33
Úpravou sa spresňuje význam   znenia  ustanovenia.
K bodu 34
V § 32 ods. 3 písm. c) sa ustanovuje, že prílohou žiadosti je aktuálna kópia oznámenia o registrácii žiadateľa v registri ekologickej poľnohospodárskej výroby s uvedením druhu chovaných zvierat k 1. máju  prvého roku záväzku.
K bodu 35
Upravuje sa doplnenie prílohy k žiadosti o poskytovanie podpory o vyhlásenie o plnení podmienok opatrenia alebo operácie,  ktoré sú predtlačené so všetkými podmienkami, ktoré sa žiadateľ zaväzuje plniť a tým potvrdí, že tieto podmienky mu boli známe v čase podpisu záväzného prehlásenia.
K bodu 36 
Úpravou sa dopĺňa príloha k žiadosti o platbu za ekologické poľnohospodárstvo v prípade, ak žiadateľom je obhospodarovateľ ovocného sadu alebo vinohradu.
K bodu 37
Dopĺňa sa povinnosť pre žiadateľa každoročne, počas trvania päťročného záväzku požiadať o platbu, z dôvodu zabezpečenia kontinuity plnenia podmienok viacročných záväzkov za účelom udržania pozitívneho vplyvu na životné prostredie. 
K bodu 38 
Úpravou sa spresňuje význam znenia § 37 písm. d). 
K bodu 39 
Spresňuje sa hranica percentuálneho zníženia menej, rovné alebo viac ako stanovené číslo povinného zaťaženia dobytčími jednotkami na hektár plochy.
K bodu 40
Zosúlaďuje sa sankčný mechanizmus pri zistení rozdielu stanovenej a deklarovanej  výmery plochy alebo počtu dobytčích jednotiek.
K bodom  41až 43
Úpravou sa spresňuje význam   znenia  ustanovení § 40 ods. 1, § 40 ods. 2 písm. b) a § 40 ods. 11.
K bodu 44 
Úpravou znenia ustanovenia v § 43 ods. 2 sa spresňuje povinnosť, ako má žiadateľ o poskytnutie podpory vykazovať Pôdohospodárskej platobnej agentúre počty výkrmových ošípaných po skončení záväzku  a to sumárnym výkazom za celý rok v záväzku.
K bodu 45 
Úpravou sa spresňuje význam   znenia  ustanovenia.
K bodu 46 
Doplnením § 46 o nové odseky  6 a 7 sa dopĺňajú sankcie za porušenie podmienky v prípade,  ak žiadateľ o platbu nezaslal sumárny výkaz o počte odchovaných ošípaných platobnej agentúre alebo ak platobná agentúra na základe vykonanej kontroly zistí rozdiel medzi počtom zvierat uvedených v žiadosti o platbu a skutočným počtom.
K bodu 47 
Úpravou odseku 5 v § 47 sa spresňuje a zosúlaďuje s platnou legislatívou termín, kedy je žiadateľ povinný požiadať o úpravu záväzku z dôvodu novo schváleného programu starostlivosti o lesy.
K bodu 48 
Vypúšťa sa grafická príloha, lebo predložené prílohy, predkladané k žiadosti už túto grafickú prílohu obsahujú a precizuje sa  príloha  v § 48 ods. 3 písm. c).
K bodu 49 
Úpravou sa dopĺňa príloha k žiadosti o platbu o identifikačný list žiadateľa v rámci opatrenia platba na lesnícko-environmentálne a klimatické služby a ochrana lesov.
K bodu 50 
Dopĺňa sa zoznam príloh, ktoré žiadateľ prikladá k žiadosti o platbu na lesnícko – environmentálne opatrenie a klimatické služby a upravuje sa odkaz výkaz z evidencie podľa zákona o lesoch.
 
K bodom  51 až 53
Úpravou sa konkretizuje obdobie, za ktoré má žiadateľ vykonať povinné činnosti a na akú plochu bude platba poskytovaná.  
K bodom  54 a 55
Úpravou sa spresňuje význam znenia  ustanovení a upravuje logické zaradenie odseku 1 v § 52 do § 51 ako odsek 4 ako aj samotný § 52.
K bodom 56 a 57  
Úpravou sa spresňuje význam znenia  ustanovení, ktoré upravujú prevod podniku  a prevod záväzku v prípade päťročných záväzkov a zosúlaďuje sa znenie s právnym predpisom EÚ.
K bodom  58 až 62 
Úpravou sa spresňuje význam   znenia  ustanovení.
K bodu 63 
Žiadateľ, ak príjme nové podmienky  záväzku podľa   § 59 ods. 2 a je už v druhom roku záväzku, tak nemôže plniť záväzky ustanovené pre prvý rok v záväzku ako napr. odber pôdnych vzoriek v prvom roku alebo absolvovať kurz v prvom roku, a kurz by mal absolvovať do konca druhého roku bez sankcii. Následne, v treťom roku absolvovania kurzu už je uplatňovaný postih.
Tiež sa spresňuje podmienka pre žiadateľov o poskytnutie podpory za ekologické poľnohospodárstvo. 
K bodu 64 
Dopĺňa sa nový  § 60a v ktorom sa ustanovuje  postup administrácie záväzkov, ktoré boli uzatvorené v predchádzajúcom programovom období podľa právnych predpisov účinných do 14. apríla 2015. Ide o žiadateľov o poskytovanie platby v rámci opatrení lesnícko-environmentálne platby a agroenvironmentálne platby podopatrenie chov a udržanie ohrozených druhov zvierat v piatom roku záväzku. V prechodnom ustanovení  sa navrhuje, možnosť dokončiť vykonanie záväzkov podľa nariadenia vlády Slovenskej republiky  platného do vydania nariadenia vlády Slovenskej republiky č. 75/2015 Z. z.
K bodu 65 
V prílohe č. 4 – v Tabuľke kombinovateľnosti jednotlivých opatrení a operácií  sa spresňuje možnosť alebo vylúčenie kombinovateľnosti operácii alebo opatrení. Za kombinovateľnosť sa nepovažuje súbežné plnenie záväzkov v rámci ktorých je jedna platba poskytovaná na hektár pôdy a za druhý záväzok je platby poskytovaná na DJ.
K bodu 66 
Dopĺňa sa príloha č. 6 o nový kataster.
K bodu 67
Vkladá sa nová príloha sumárneho výkazu o počte odchovaných výkrmových ošípaných.  
K článku II
Účinnosť nariadenia vlády sa navrhuje od 15. júla 2015.